KIRJALLINEN KYSYMYS E-3205/01 esittäjä(t): Alexander de Roo (Verts/ALE), Chris Davies (ELDR),Karin Scheele (PSE), Jonas Sjöstedt (GUE/NGL)ja Wolfgang Kreissl-Dörfler (PSE) komissiolle. Kasteluveden hinta ja Espanjan kansallinen vesivarojen hallintasuunnitelma.



Virallinen lehti nro 147 E , 20/06/2002 s. 0129 - 0130



KIRJALLINEN KYSYMYS E-3205/01 esittäjä(t): Alexander de Roo (Verts/ALE), Chris Davies (ELDR),Karin Scheele (PSE), Jonas Sjöstedt (GUE/NGL)ja Wolfgang Kreissl-Dörfler (PSE) komissiolle (22. marraskuuta 2001) Aihe: Kasteluveden hinta ja Espanjan kansallinen vesivarojen hallintasuunnitelma Espanjan parlamentti on hiljattain hyväksynyt Espanjan kansallisen vesivarojen hallintasuunnitelman (5. heinäkuuta 2001 annettu laki 10/2001). Espanjan hallitus toivoo saavansa EU:n rakennerahastoista rahoitustukea, joka kattaisi ainakin 1/3 (7 683 miljardia euroa) suunnitelman kokonaiskustannuksista, joiden arvioidaan olevan 23 050 miljardia euroa. Onko komissio selvittänyt, onko tämä laki yhteisön vesipolitiikan puitteista annetun direktiivin 2000/60/EY(1) ja etenkin sen 9 artiklan mukainen? Kyseisessä artiklassa säädetään, että jäsenvaltioiden on noudatettava sellaista veden hinnoittelupolitiikkaa, joka takaa vesivarojen tehokkaan käytön. Eikö komissio katso, että Espanjan kansallista vesivarojen hallintasuunnitelmaa koskevan lain täytäntöönpano merkitsisi peiteltyä tukea maatalouden ja matkailun kehittämistarkoituksiin käytetyn veden hinnalle tietyillä Espanjan alueilla? Eikö silloin olisi kyse epäreilusta kilpailusta muihin Euroopan alueisiin nähden? (1) EYVL L 327, 22.12.2000, s. 1. Margot Wallströmin komission puolesta antama vastaus (28. tammikuuta 2002) Espanja on äskettäin hyväksynyt kansallisen vesivarojen hoitosuunnitelman 5. heinäkuuta 2001 annetulla lailla 10/2001. Kansallisen suunnitelman pääasiallisina tavoitteina on vahvistaa nykyistä vesipiireihin perustuvaa lähestymistapaa ja jakaa Espanjan sisäisiä pintavesivaroja uudelleen alueille, jotka kärsivät tai tulevat lähiaikoina kärsimään vakavasta veden puutteesta. Arvoisien parlamentin jäsenten kysymys koskee Espanjan suunnitelman yhteensopivuutta vesipolitiikan puitedirektiivin ja erityisesti sen hinnoittelua koskevien kohtien kanssa. Ensimmäiseksi on mainittava, että jäsenvaltioilla on velvollisuus saattaa direktiivi osaksi kansallista lainsäädäntöä vasta joulukuussa 2003. Toiseksi direktiivin oikeudenmukaista hinnoittelupolitiikkaa koskevat säännökset (ks. jäljempänä) tulevat sitoviksi vasta vuonna 2010. Koska Espanjan viranomaisilla on useita vuosia aikaa kehittää lähestymistapaansa, komission olisi tässä vaiheessa ennenaikaista kommentoida asiaa. Arvoisat parlamentin jäsenet voivat luottaa siihen, että komissio tekee tiivistä yhteistyötä kaikkien jäsenvaltioiden kanssa edistääkseen johdonmukaista ja yhdenmukaista suhtautumista direktiivin kaikkien osien täytäntöönpanoon, hinnoittelukysymys mukaan lukien. Mainittakoon, että vesipolitiikan puitedirektiivi sisältää erityisiä säännöksiä, jotka koskevat vedestä veloittamista, kannustinhinnoittelua ja kustannusten kattamista. Sen 9 artiklassa säädetään seuraavaa: Jäsenvaltioiden on otettava huomioon vesipalveluista aiheutuvien kustannusten kattamisen periaate mukaan lukien ympäristö- ja luonnonvarakustannukset ja silloin on otettava huomioon liitteen III mukainen taloudellinen analyysi ja erityisesti pilaaja maksaa -periaate. Samassa artiklassa myös velvoitetaan jäsenvaltiot varmistamaan vuoteen 2010 mennessä, että veden hinnoittelupolitiikka tarjoaa riittävät kannustimet vesivarojen tehokkaaseen käyttöön ja että veden käytön eri sektorit (jaoteltuina ainakin teollisuuteen, kotitalouksiin ja maatalouteen) osallistuvat riittävästi vesipalveluista aiheutuvien kustannusten kattamiseen. Päätettäessä kustannusten kattamistasosta voidaan ottaa huomioon kustannusten kattamisen sosiaaliset, taloudelliset ja ympäristöön kohdistuvat vaikutukset samoin kuin kyseisen alueen maantieteelliset olot ja ilmasto-olot.